Päevaleht, 31. juuli 1938    Kui mõni kindral või kuberner sõitis suvitama, siis oli kihinat-kahinat kogu supellinn täis. Korraldati suurejoonelisi vastuvõtte, püstitati auväravaid ja pillimehed puhusid pasunad sirgeks. Sellised võimumehed olid tihti nii kanged mehed, et saatsid juba varakevadel  ehitusmeistrid Narva-Jõesuhu või Võsule, kus lasksid ehitada endale oma maitsekohase suvila. Tarvitatud maju sihuke saks ei sallinud. Kõik olgu uus ja suurejooneline. Kui saabus veel mõni suurvürst, siis lõi virvendama õhkki supellinna kohal. Kus nende pidude ja prassimiste ots, mis nüüd algasid… Vene keisrid nende perekonnaliikmetega suvitasid Haapsalus. Nad peatusid tavaliselt krahv de la Gardie lossis, milles asetseb praegu Läänemaa maahaigla. Haapsalus ehitati keisri suvitamise tõttu vägev raudteejaam,  kaetud perrooniga, mis paarsada sammu pikk. Keisri jaoks ehitati eraldatud läbikäik jaamahoonesse. Kui siis mõni keiserlik kõrgus või suurvürst suvatses võtta mudavanni, siis oli kogu mudaravila hirmu ja ärevust täis. Vanninaised veetsid uneta öid, õed ohkasid ja arstid rääkisid poolsosinal. Kuhu sa selle küüruga lähed, kui äkki juhtub sihukese saksa vannitamisel mingi viga või viperus. Satub äkki mudapatakas suurvürstile habemesse või vääratab suurvürstinna jalake vanni astudes, mis siis saab... Erilisi  "katastroofe" aga siiski ei juhtunud. Suurvürstide saabumine pani kihama eriti naissuvitajate pere. Haapsalus suvitas ju tollal nii palju mõisnikke, kes tahtsid, maksku mis maksab, pääseda Vene võimukandjaile lähemale. Mõisnike prouad ja preilid olid ses suhtes eriti agarad. Kuulsin ühelt vanemalt Haapsalu elanikult järgmise loo: Kord otsustanud Haapsalus suvitav suurvürst Aleksander minna Bergfeldti supelasutuse juure merre suplema. Sinnasamasse, kus asetsevad praegu linna supelasutuse ujulad. Kohe olnud kogu  linnal teada: suurvürst läheb suplema… Kus nüüd olnud daamide peres kihinat ja kahinat! Kaks parunipreilit õppinud hoolikalt kõik kummardused ja suurkniksud selgeks ning asunud supelasutuse pargiväravas valvele. Ootavad tunni, ootavad kaks, aga suurvürst ei tule.Lõppeks teab keegi rääkida: suurvürst ammugi supelnud ja joob praegu lossiterrassil teed. Nii see ka oli. Suurvürst, kuuldes daamide spaleerist, võtnud voorimehe ja sõitnud supelasutuse hoovi kaudu puuvirnade vahelt ujulate juure ja sealt pärast  suplust tagasi.